Trump kyk eers kat uit boom oor presidentskap | Netwerk24
Oudpres. Donald Trump van Amerika sal eers wag om te kyk wat in 2022 gebeur voordat hy besluit of hy weer aan 'n Amerikaanse presidentsverkiesing gaan deelneem.
Hy het Dinsdag in 'n onderhoud op Fox News gesê hy sal eers na die uitslae van die kongresverkiesing in November 2022 kyk voordat hy besluit of hy weer die Withuis gaan aandurf.
Hy het gesê hy is toegewyd om sy mede-Republikeine in die kongresverkiesing in 2022 te help om weer beheer oor die huis van verteenwoordigers en die senaat te kry.
"Ek dink ons het 'n baie, baie goeie kans om die huis terug te vat. Ons het ook 'n goeie kans om die senaat terug te vat," het hy aan die onderhoudvoerder Maria Bartiromo gesê.
Oudpres. Donald Trump sal glo later besluit of hy hom weer as president verkiesbaar gaan stel. Foto: Reuters
Trump het gesê sy ondersteuners is oorgehaal om hom te steun as hy weer aan die presidentsverkiesing wil deelneem.
"Volgens elke liewe peiling wil hulle hê ek moet weer deelneem, maar ons sal maar wag en kyk."
Nadat peilings getoon het dat baie van sy ondersteuners en Republikeine huiwerig is om teen Covid-19 ingeënt te word, het Trump hulle aangeraai om dit wel te doen.
"Dis 'n fantastiese entstof. Dis 'n veilige entstof. En dit werk," het hy gesê.
Reuters berig dat Trump stilletjies in Januarie teen Covid-19 ingeënt is.
"Ek sal dit aanbeveel, en ek sal dit aanbeveel vir baie mense wat dit nie wil kry nie. En 'n klomp van daai mense het vir my gestem, om reguit te wees."
Die Withuis het gesê hy verwelkom dit dat Trump mense aanraai om ingeënt te word.
Sedert Trump die Withuis in Januarie verlaat het en sy bewerings dat hy die verkiesing weens bedrog verloor het, het hy hoofsaaklik uit die kalklig gebly.
Hy was ook in 'n staat van beskuldiging geplaas omdat hy sy ondersteuners op 6 Januarie aangemoedig het om die kongresgebou te bestorm.